b"\n_START_ARTICLE_\nArals\xc3\xb8en\n_START_PARAGRAPH_\nArals\xc3\xb8en var en s\xc3\xb8 i det centrale Asien mellem Kasakhstan og Usbekistan. Den er nu opsplittet i 3 Nord-Arals\xc3\xb8en, Vest-Arals\xc3\xb8en og Barsakelmess\xc3\xb8en ind imellem._NEWLINE_Aral var tidligere verdens fjerdest\xc3\xb8rste s\xc3\xb8 med et areal p\xc3\xa5 omkring 68.000 km\xc2\xb2, men siden 1960'erne er s\xc3\xb8ens areal decimeret p\xc3\xa5 grund af et omfattende afvanding til landbrug i omr\xc3\xa5det ved at vende de tilstr\xc3\xb8mmende floder Syr Darya og Amu Darya for at g\xc3\xb8re bomuldsdyrkning muligt.\n_START_SECTION_\nMilj\xc3\xb8katastrofe\n_START_PARAGRAPH_\nKonsekvensen af indt\xc3\xb8rringen har v\xc3\xa6ret en milj\xc3\xb8katastrofe af enormt omfang. Ikke bare er livsgrundlaget for den lokale befolkning \xc3\xb8delagt, men den indt\xc3\xb8rrede s\xc3\xb8bund er forurenet med kemikalier som kunstg\xc3\xb8dning og pesticider, der er et sundhedsproblem, der spredes med vinden. _NEWLINE_Indt\xc3\xb8rringen har bl.a. medf\xc3\xb8rt en st\xc3\xa6rk stigning i s\xc3\xb8ens saltbalance og tab af mange fiskerijobs. Dette har gjort det muligt for danske fiskere at r\xc3\xa5dgive om uds\xc3\xa6tning af bl.a. skrubber, som nu fiskes. Det forventes at s\xc3\xb8en vil v\xc3\xa6re helt forsvundet i 2020, medmindre et FN-projekt med en nordlig d\xc3\xa6mning lykkes. Hvor der tidligere var vand, er der nu en masse rustne skibe, som er d\xc3\xb8mt til at blive hvor de er, p\xc3\xa5 grund af vandmangel._NEWLINE_P\xc3\xa5 \xc3\xb8en Vozrozhdeniye i s\xc3\xb8en havde det sovjetiske biologiske v\xc3\xa5benprogram Biopreparat et udend\xc3\xb8rs testcenter, hvor aber blev udsat for for eksempel miltbrand og pest."